โบรกฯแนะ “ซื้อ” OSP ฟันธงผลงานโตยาว หลังตลาดพม่าสดใส-เพิ่มกำลังผลิตต่อเนื่อง
3 โบรกฯแนะ “ซื้อ” OSP ฟันธงผลงานโตยาว หลังตลาดพม่าสดใส-เพิ่มกำลังผลิตต่อเนื่อง
โบรกฯแนะ “ซื้อ” OSP ฟันธงผลงานโตยาว หลังตลาดพม่าสดใส-เพิ่มกำลังผลิตต่อเนื่อง
29 ม.ค. 2563

“ข่าวหุ้นธุรกิจออนไลน์” ทำการรวบรวมข้อมูลและบทวิเคราะห์หุ้น บริษัท โอสถสภา จำกัด (มหาชน) หรือ OSP หลังมีนักวิเคราะห์หลายแห่งมีมุมมองเชิงบวกต่อผลการดำเนินงานของบริษัทในระยะยาว รวมทั้งมีปัจจัยบวกจากเข้าซื้อกิจการของ บริษัท คาลพิส โอสถสภา จำกัด (CO) ซึ่งเป็นกิจการร่วมค้าที่ปัจจุบันบริษัทถือหุ้นอยู่ 40% จาก Asahi Group Holdings Southeast Asia Pte. Ltd. (ASHSEA) หุ้นส่วนกิจการร่วมค้าที่ถือหุ้นสัดส่วน 60% ส่งผลให้ภายหลังการทำรายการครั้งนี้จะถือหุ้นอยู่ทั้งหมด 100% ในบริษัทดังกล่าว
ทั้งนี้การเข้าซื้อหุ้นในครั้งนี้เป็นการขยายธุรกิจและเพิ่มกำลังการผลิตผลิตภัณฑ์เครื่องดื่มของบริษัท โดยโรงงานของ CO จะถูกรวมเข้าเป็นส่วนหนึ่งของกำลังการผลิตทั้งหมดของบริษัท ซึ่งจะถูกนำไปใช้ประโยชน์อย่างเต็มอัตราเพื่อรองรับความต้องการในผลิตภัณฑ์ของโอสถสภาที่สูงขึ้น
โดย นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ ประเมินราคาเป้าหมาย OSP ที่ 50 บาท/หุ้น โดยคาดว่ากำไรปกติไตรมาส 4/62 เติบโต 10% เมื่อเทียบจากปีก่อน จากยอดขายเติบโต 6% เมื่อเทียบจากปีก่อน โดยอีก 3 ปีข้างหน้า คาดกำไรเติบโตเฉลี่ยของกำไรต่อปี (CAGR) 12% ในแง่ของธุรกิจเครื่องดื่มบำรุงกำลังในเมียนมาร์มีโอกาสเติบโตเป็น New S Curve โดยมีส่วนแบ่งตลาดอันดับ 1 ล่าสุด OSP ซื้อหุ้น 60% ของบริษัท คาลพิส โอสถสภา จาก Asahi Group ทำให้ถือหุ้น 100% ถือเป็นการขยายกำลังการผลิตตามแผนบริษัทปี 63 ที่ประมาณ 10-15% ประเมินแนวรับ 44.00-44.50 บาท แนวต้าน 46.50/47.50 บาท ตัดขาดทุน 43.50 บาท
ทั้งนี้บริษัทมีฐานธุรกิจแข็งแกร่ง ทั้งในด้านการผลิตครบวงจรและเครือข่ายจัดจำหน่ายที่ครอบคลุม รวมทั้งมี Portfolio สินค้าหลากหลายด้วยแบรนด์สินค้าที่เป็นที่รู้จักกว้างขวาง กำไรจะถูกผลักดันจากทั้งยอดขายและอัตรากำไรที่สูงขึ้นจากการขยายกำลังการผลิต ขยายตลาดไป CLMV และการลดต้นทุนที่ได้ผลชัดเจน
ส่วน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น OSP ราคาเป้าหมาย 50 บาท/หุ้น โดย OSP ได้เข้าซื้อหุ้นของบริษัท คาลพิส โอสถสภา จำกัด จาก Asahi Group Holdings Southeast Asia ซึ่งถืออยู่ 60% ส่งผลให้ OSP ถือหุ้นบริษัท คาลพิส โอสถสภา (คาลพิส) รวมเป็น 100% มูลค่าการลงทุนอยู่ที่ 270 ล้านบาท โดยวัตถุประสงค์การลงทุน คือ สนับสนุนศักยภาพในการขยายธุรกิจและเพิ่มกำลังการผลิตของกลุ่มผลิตภัณฑ์เครื่องดื่มของบริษัทฯ
ทั้งนี้ บล.เคทีบี (ประเทศไทย) มีมุมมองเป็นบวกเล็กน้อยกับข่าวข้างต้น โดย OSP จะเริ่ม consolidate คาลพิส โอสถสภา ตั้งแต่เดือน ก.พ. เบื้องต้น บล.เคทีบี (ประเทศไทย) ประเมินรายได้ที่ OSP จะรับรู้จากคาลพิสในปี 2563 ที่ 399 ล้านบาท ทรงตัวเมื่อเทียบจากปีก่อน คิดเป็น 1.4% ของรายได้ OSP คาดขาดทุนสุทธิอยู่ที่ 40 ล้านบาท ลดลงเมื่อเทียบจากปีก่อน เนื่องจาก OSP มีแผนที่จะนำกำลังการผลิตที่เหลือของคาลพิส โอสถสภามาเพิ่มกำลังการผลิตกลุ่มเครื่องดื่มของบริษัทฯ ทั้งนี้ คงประมาณกำไรสุทธิปี 2563 ที่ 3,963 ล้านบาท เติบโต 16.7% เมื่อเทียบจากปีก่อน
ทั้งนี้ประมาณการกำไรสุทธิไตรมาส 4/62 ที่ 820 ล้านบาท เติบโต 4% เมื่อเทียบจากปีก่อน สำหรับแนวโน้มผลประกอบการที่ขยายตัวส่งผลจาก 1) รายได้รวมปรับตัวอยู่ที่ 6,605  ล้านบาท (เติบโต 4% เมื่อเทียบจากปีก่อน 2) GPM ขยายตัวอยู่ที่ 35% จาก cost saving ผ่าน Fit Fast Firm program ซึ่งเบื้องต้นคงประมาณการกำไรสุทธิปี 2562 – 2563 ที่ 3,395 ล้านบาท (เติบโต 13% เมื่อเทียบจาปีก่อน) และ 3,963 ล้านบาท (เติบโต 17% เมื่อเทียบจากปีก่อน) โดยเชื่อมั่นว่าปี 2563 จะเป็นปีทองของ OSP จากโมเมนตัมของกำไรที่ยังเติบโตต่อเนื่อง
ขณะเดียวกันนักวิเคราะห์ บล.เอเชีย เวลท์ ระบุในบทิเคราะห์ จากกรณีการเข้าซื้อกิจการร่วมค้า คาลพิส โอสถสภา จาก Asahi Group Holdings Southeast Asia Pte. อีก 60% จากเดิมที่ถือหุ้นอยู่ 40% คิดเป็นมูลค่า 270 ล้านบาท โดยใช้กระแสเงินสดจากการดำเนินงานของบริษัท เพื่อสนับสนุนศักยภาพในการขยายธุรกิจและเพิ่มกำลังการผลิตผลิตภัณฑ์เครื่องดื่มของบริษัท จึงยังแนะนำ “ซื้อ” ราคาเป้าหมาย 46.50 บาท/หุ้น
ขณะที่ ราคาหุ้น OSP ปิดตลาดวานนี้ (29 ม.ค.) อยู่ที่ 45.50 บาท บวก 1 บาท หรือ 2.25% ด้วยมูลค่าซื้อขาย 255.92 ล้านบาท โดยยังมีอัพไซด์จากราคาเป้าหมาย 50 บาท อยู่ 10%